Strōmy to je grupa zielinōw, do keryj zaliczo sie nojsrogsze zieliny lōndowe. Niy je taksōnym, yno grupuje zieliny ô podanyj na sia morfologiji a funkcyjach. Tajla botaniki, kero zajmuje sie strōmōma je mianowano dendrologijo. Niykere nojstarsze a nojsrogsze strōmy sōm chrōńōne bez prawo jako przirodnicze denkmale. Morfologijo. Strōmy majōm zrōżnicowano budowa nadziymnyj tajli. Ze zola wyrasto jeim piyń, kery ôd pewnyj wysokości ôbtoczōny je bez korōna kero skłodo sie s rozdzielajōncych sie gałynźōw pokrytych liśćōma. Piyń a starsze, rube gałynzie sōm zdrzewiałe, mode drzewiejōm na kōniec wegetacyjnygo ôkresu. Ze pnia mogōm wyrastać kōnary abo cołki może uōn iść pionowo we gōra - tako budowa je mianowano "strzała" abo "kłoda". Strōmy mogōm rōść pojedyńczo abo we grupach (parki, losy). Uogōlny ksztołt nadziemnyj tajli strōmu mianuje sie pokrojym strōmu a wyrōżnio jygo zorty: stożkowaty, kolumnowy, ôkrōngławy abo paryzolowaty. Zastosowaniy. Strōmy połńōm ważno rola we przirodzie jako producynty tlynu . Pozyskujy sie ś nich drzewo s niykerych gatōnkōw inksze substancyje - kauczuk, żywica a inksze. Niykere strōmy majōm zjodliwe ôwoce, kora (zinamōnowiec), naśōna a ani kwioty (goździkowiec). Jeich skupiska ôsłabiajōm wiatry a powstrzimujōm erozyjo.